פירוש נוסף ערך זה עוסק בסוג של קוף אדם. אם התכוונתם לסוג של זכוכית מחוזקת, ראו זכוכית גורילה.
 המונח "גורילות" מפנה לכאן. לערך העוסק בלהקה בריטית, ראו גורילז.

גורילת שפלה מערבית
זכר גורילה כסוף-גב בגן חיות בהולנד.
**גורילה** (שם מדעי: *Gorilla*) הוא סוג של קופי אדם הכולל את הגדולים בכל מיני הפרימטים כיום. הגורילות הם הרביבורים, וסביבת מגוריהם הטבעית היא יערות הגשם של אפריקה הטרופית. הגורילות נמצאות בסכנת הכחדה.

מינים
-----

בסוג שני מינים, ובכל מין שני תת-מינים:

* גורילה מערבית (שם מדעי: *Gorilla gorilla*)
	+ גורילת השפלה המערבית (שם מדעי: *Gorilla gorilla gorilla*)
	+ גורילת גדת הנהר (שם מדעי: *Gorilla gorilla diehli*)
* גורילה מזרחית (שם מדעי: *Gorilla beringei*)
	+ גורילת הרים (שם מדעי: *Gorilla beringei beringei*)
	+ גורילת השפלה המזרחית (שם מדעי: *Gorilla beringei graueri*)

אטימולוגיה
----------

את המונח "גורילה" טבע חַנוֹן הספן במסעו לאורך חופי אפריקה בסביבות 500 לפנה"ס. חנון וצוותו פגשו בבני אדם פראים ושעירים שהמתורגמנים של חנון קראו להם "גורילה". את הסיפור הזה כתב חנון בתיאור המסע הימי שלו ("פריפלוס"), והוא שרד. כאשר נתקלו חוקרים מערביים לראשונה בגורילות, הם העניקו להן את השם מתוך יומני חנון.

תפוצה
-----

הגורילה מצויה באזורים הטרופיים של אפריקה. גורילות היער קצרי השיער חיים ביערות הקונגו (התגלו על ידי פול די שאיו בשנת 1860), וגורילת ההרים ארוך השיער שנתגלה רק בשנת 1902 חי בגובה של מעל 3,000 מטר באוגנדה, באזור הררי של פארק וירונגה.

אנטומיה
-------

צבע שערו של הגורילה שחור ולזכרים הבוגרים כתם כסוף על גבם. פני הגורילות חסרות שיער וכך גם כפות ידיהם ורגליהם. הגורילה כבד תנועה, מבנה גופו מגושם ותנועתו מסורבלת. הוא נע על ארבע גפיו. הרגליים קצרות ועבות. הנחיריים עבים ושטוחים והאוזניים קטנות. הזרועות ארוכות וחזקות והחזה חסון ושרירי. משקל גורילה ממוצעת מגיע עד 200 ק"ג, אך במקרים רבים נתפסו גורילות שמשקלם היה בסביבות ה-250 ק"ג. גובהו מעל 160 ס"מ. הנקבה קטנה יותר ומשקלה מגיע ל-80 ק"ג, כחצי ממשקל הזכרים.

התנהגות
-------

הגורילות חיות בלהקה המורכבת מזכר בוגר וחסון בן עשר שנים לפחות המנהיג את הקבוצה ועוד מספר נקבות המתקבצות אליו וכן חיים בלהקה צאצאיהם המשותפים עד הגיעם לבגרות מינית. אזור המחיה של כל להקה הוא כ-30 קמ"ר. התקשורת בין חברי הלהקה מתבססת על קולות שונים ועל הבעות פנים: הוצאת הלשון בעת היסוס או ריכוז, הכנסת השפה בעת מתח ופיהוק בעת מתח. נקבת הגורילה מגיעה לבגרות מינית בגיל שבע. תקופת ההריון היא כתשעה חדשים. הנקבה ממליטה גור יחיד בכל פעם, שנותר צמוד לאמו ויונק בארבע שנותיו הראשונות. הזכרים מגיעים לבגרות מינית בגיל תשע ואז עוזבים את הלהקה. תוחלת החיים היא עד 34 שנים.

עם רדת החשיכה בונים לעצמם הגורילות קני שינה על הקרקע מענפים ועלים. אין הם חוששים מאף חיית טרף שתפגע בהם. בשל גודלו וחזותו המאיימת, נוצר לגורילה דימוי של חיה אכזרית ומסוכנת, והגדיל לעשות הסרט "קינג קונג" שתיאר את הגורילה כיצור תוקפני מאוד, אך, לאמיתו של דבר, זהו יצור רגוע הניזון בעיקר מצמחים (עלים, שורשים ופירות), אך גם צד חרקים - חלק מהגורילות מפצחות קיני טרמיטים ואוכלות בתיאבון - וישנן ראיות לאכילת בשר קופים ואנטילופות. היריבים היחידים של הגורילה הם הנמר האפריקני והאדם. הגורילה אינו תוקף ללא איום וכשישנו איום מגיב מנהיג הלהקה בשאגות ובתיפוף על החזה.

גורמי סיכון והפרעה
------------------

* התרחבות שטחי החקלאות והפגיעה ביערות מחריבות ומצמצמות את בית גידולו של הגורילה.
* ציד הגורילות לשם אכילת בשרם בשל הרעב שנוצר בעקבות המלחמות השונות שמתנהלות באפריקה, וכן למטרות סחר. ציד זה אסור על פי חוק, מכיוון שהגורילה היא חיה הנמצאת בסכנת הכחדה. היום יש בכל זאת אנשים שצדים גורילות וגם כאלה שכורטים יערות.

ראו גם
------

* דיאן פוסי
* קינג קונג (סרט קולנוע משנת 1933 אודות גורילת ענק בדיונית בגובה 7.5 מטר)
* קוקו (גורילה)

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **גורילה** |
| ויקישיתוף תמונות ומדיה בוויקישיתוף: **גורילה** |
| ויקימינים טקסונומיה בוויקימינים: **Gorilla** |

* גורילה, באתר ITIS (באנגלית)
* גורילה, באתר NCBI (באנגלית)
* גורילה, באתר Animal Diversity Web (באנגלית)
* גורילה, באתר האנציקלופדיה של החיים (באנגלית)
* גורילה, באתר GBIF (באנגלית)
* גורילות, דף שער בספרייה הלאומית
* אתר למנויים בלבד נטע אחיטוב, גיל ארבל נסע לצלם גורילות בטבע וגילה את האנושיים בבעלי החיים, באתר הארץ, 10 בספטמבר 2014
* שירות הידען, ‏גורילות ההרים ניצחו את הציידים, באתר "הידען", 24 בינואר 2004
* אשכול גורילות, באתר "הידען"
* אתר למנויים בלבד אסף רונאל, מחקר: לגורילות יש מושג של מוות של בני מינן הנפרד מהשייכות הקהילתית שלהן, באתר הארץ, 16 באפריל 2019
* מוטי קירשנבאום וגורילות ההרים

הערות שוליים
------------

1. ↑  נשיונל ג'אוגרפיק, DNA של קופים התגלה בגללי גורילות

| קופי אדם |
| --- |
| גיבונים |
| גיבון הולוק | גיבון לבן-גבות מערבי • גיבון לבן-גבות מזרחי • גיבון סקייווקר |   |
| גיבון | גיבון מזוקן • גיבון לבן-יד • גיבון גמיש • גיבון קלוס • גיבון אפור-פרווה • גיבון שחור-כיפה • גיבון כסוף-פרווה |
| סיאמנג (סוג ומין יחיד) | סיאמנג |
| גיבון מצויץ | גיבון שחור מצויץ • גיבון לבן-לחיים צפוני • גיבון לבן-לחיים דרומי • גיבון צהוב-לחיים • גיבון האינאן • גיבון כסוף-לחיים • גיבון שחור מזרחי מצויץ |
| הומינידיים |
| גורילה (גורילניים) | גורילה מערבית • גורילה מזרחית |
| אורנגאוטן | אורנגאוטן בורנאי • אורנגאוטן סומטרי • אורנגאוטן טפנולי |
| שימפנזה | שימפנזה מצוי • שימפנזה ננסי |
| אדם (סוג ומין יחיד) | אדם נבון |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536029005171
* GND: 4157923-9
* LCCN: sh85055955
* NDL: 00562550
* NKC: ph378917

 |